CELEX: 62020TN0163
Language: hu
Date: 2020-04-02 00:00:00
Title: T-163/20. sz. ügy: 2020. április 2-án benyújtott kereset – Isopix kontra Parlament

8.6.2020   
            
            
               HU
            
            
               Az Európai Unió Hivatalos Lapja
            
            
               C 191/24
            
         
      2020. április 2-án benyújtott kereset – Isopix kontra Parlament
      (T-163/20. sz. ügy)
      (2020/C 191/32)
      Az eljárás nyelve: francia
      
         Felek
      
      
         Felperes: Isopix SA (Ixelles, Belgium) (képviselők: P. Van den Bulck és J. Fahner ügyvédek)
      
         Alperes: Európai Parlament
      
         Kérelmek
      
      A felperes azt kéri, hogy a Törvényszék:
      
                  —
               
               
                  az Európai Unió működéséről szóló szerződés 263. cikke alapján semmisítse meg az Európai Parlamentnek a 2020. március 24-i levélben közölt azon határozatát, amelyben arról tájékoztatták a felperest, hogy a COMM/DG/AWD/2019/854 közbeszerzési szerződésre vonatkozó ajánlatát nem fogadták el, és hogy a szóban forgó szerződést egy másik ajánlattevőnek ítélték oda;
               
            
                  —
               
               
                  kötelezze a Parlamentet az ajánlatok felülvizsgálatára; másodlagosan kötelezze a Parlamentet arra, hogy fizessen kártérítést a felperesnek a szerződés elnyerése esélyének elvesztése miatt elszenvedett kár, valamint az ezen ajánlati felhívásban való részvétellel járó költségek és kiadások megtérítése érdekében;
               
            
                  —
               
               
                  kötelezze a Parlamentet az ajánlatok elemzéséről szóló jelentés elkészítésére;
               
            
                  —
               
               
                  a Parlamentet kötelezze valamennyi költség viselésére.
               
            
         Jogalapok és fontosabb érvek
      
      Keresetének alátámasztása érdekében a felperes négy jogalapra hivatkozik.
      
                  1.
               
               
                  Az első, az indokolási kötelezettség megsértésére alapított jogalap. A felperes azt állítja, hogy a Parlament által küldött értesítések nem minősülnek az általános költségvetési rendelet követelményeinek megfelelő indokolásnak, mivel nem tartalmazzák sem a nyertes ajánlat viszonylagos minőségi előnyeit, sem az ár szempontjára vonatkozó információkat, sem pedig a felperes ajánlata által elért végső pontszámot.
               
            
                  2.
               
               
                  A második, az átláthatóság és az egyenlő bánásmód elvének a megsértésére alapított jogalap. A felperes azt állítja, hogy ajánlatát, amelyet a képernyőn való megjelenítés céljából speciális módon készítettek el, az ajánlati felhívás rendelkezéseivel ellentétesen papíralapú változat alapján értékelték. Így az iratok egy lényeges részét kizárták az értékelésből, ami ellentétes az átláthatóság és az egyenlő bánásmód követelményével.
               
            
                  3.
               
               
                  A harmadik, a gondossági kötelezettség megsértésére alapított jogalap. A felperes szerint a Parlament nem teljesítette az annak ellenőrzésére vonatkozó gondossági kötelezettségét, hogy azok a fényképészek, akiknek az önéletrajza szerepelt a nyertes ajánlattevő ajánlatában, beleegyeztek-e abba, hogy Brüsszelben és Strasbourgban dolgozzanak.
               
            
                  4.
               
               
                  A negyedik, arra alapított jogalap, hogy a Parlament nyilvánvaló értékelési hibát követett el, amikor nem zárta ki a nyertes ajánlattevő ajánlatát, noha az összeegyeztethetetlen volt azon kiválasztási szemponttal, amely szerint az ajánlattevőnek az 1. rész tekintetében legalább 15 főből, a 2. rész tekintetében pedig legalább 12 főből álló csapattal kell rendelkeznie.